Santorínin lentoasema

Santorínin lentoasema (kreik. Κρατικός Αερολιμένας Σαντορίνης, Kratikós Aeroliménas Santorínis, IATA: JTR, ICAO: LGSR, YPA: ΚΑΣΡ) on kansallinen lentoasema Thíran saarella Santorínin saariryhmässä Kreikassa. Se sijaitsee saaren itärannikolla Monólithoksen alueella lähellä Kamárin kylää, noin kuusi kilometriä kaakkoon saaren keskuksesta Firásta. Lentoasema avattiin vuonna 1976. Lentoasemalla on yksi kiitotie, jonka pituus on 2 125 metriä ja leveys 30 metriä. Kenttä on suhteellisen pieni, ja voi palvella noin kuutta konetta kerralla. Aegean Airlines lentää kentälle säännöllisiä lentoja muun muassa Ateenasta, josta lento kestää noin 30 minuuttia. Lisäksi kentälle on myös muiden kreikkalaisten yhtiöiden kotimaanlentoja. Lukuisat ulkomaiset yhtiöt, myös muun muassa Finnair, lentävät kentälle suoria reitti- tai tilauslentoja turistikaudella. Lentoasemalta on linja-autoyhteys Firáan, josta on vaihto muihin osiin saarta. Kentällä on myös takseja sekä autonvuokraus. Lähteet Aiheesta muualla Kuvia tai muita tiedostoja aiheesta Santorínin lentoasema Wikimedia Commonsissa